
МЕДИЦИНСКИ СТАНДАРТ ПО ОБЩА МЕДИЦИНА

Стандартът е ориентиран към условията за извършване на индивидуалната работа на общопрактикуващите лекари като при неговото спазване се създават възможности за постигане на качество на медицинската помощ. 

Стандартът не е система за измерване и оценяване на качеството, а представлява конкретни изисквания към условията за извършване на медицинската помощ, при постигането и/или спазването на които тя има свойства и характеристики, които позволяват да се задоволяват потребностите на болните. Стандартът по Обща медицина конкретизира изискванията на общите стандарти за качество, приети в страната, в зависимост от специфичните условия на общата медицинска практика и като такъв е единствено задължителен за изпълнение в първичната помощ.
Под "изисквания" се разбира кратко и обобщено "описание" на състоянието на различни страни от "структурата" и "процесите" и „резултатите” в практиката, наличието или постигането на които осигурява приемливо качество, т.е. на достатъчна "полезност" на медицинската помощ. При някои от изискванията в това описание могат да бъдат включени и количествени стойности.

Съдържанието на изискванията се декомпозира на конкретни компоненти - критерии, които се измерват и оценяват с помощта на индикатори (показатели).

След  част от критериите са посочени индикатори (показатели), които са "измерими", и с това се създават възможности да се оцени дали критерият е "покрит" или "не".

Някои от индикаторите имат основно значение при определяне дали даден критерий е "покрит". Те са отбелязани със символ флагче (() непосредствено до индикатора. Покриването на основните индикатори е задължително за осигуряване на качеството на дейността в общата практика. Препоръчителните индикатори са такива, които по независещи от общопрактикуващите лекари причини в момента, в страната, не могат да бъдат изпълнени от част от амбулаториите за първична медицинска помощ. Тяхното превръщане в основни, в бъдеще, ще доведе до допълнително повишаване на качеството на общата медицинска помощ.
За да се даде отговор дали е постигнато дадено изискване, се измерват и оценяват критериите чрез съответните индикатори (когато са налични).

Едно изискване е "постигнато", когато се "покриват" всички задължителни критерии, свързани с него. В някои от критериите са включени и препоръчителни индикатори, т.е. те са незадължителни.

Условия за приемливо качество на общата медицинска помощ ще има само когато са постигнати всички задължителни изисквания.

1. ОСНОВНА ХАРАКТЕРИСТИКА НА МЕДИЦИНСКАТА СПЕЦИАЛНОСТ ОБЩА МЕДИЦИНА
1.1. Дефиниция, основни цели и задачи на специалността

С термина "Обща медицина" се обозначава самостоятелна медицинска специалност и академична дисциплина, а с термина "Обща медицинска практика" - специфична медико-социална дейност и вид лечебно заведение (синоним на обща медицинска помощ и на амбулатория (практика) за първична медицинска помощ).
Според WONCA EUROPE „Общата медицина е академична и научна дисциплина и клинична специалност със собствено образователно съдържание, научни изследвания, доказателствена база и клинична дейност, ориентирани към първичната медицинска помощ.”

Общата медицинска практика е особена форма на първичната медицинска помощ. Тя представлява дългосрочно медицинско обслужване и грижи за здравите и болните, независимо от възрастта и пола и вида на здравните проблеми, от избран оттях лекар в условията на общността. При нея се отделя многостранно внимание на личността, семейната и социалната среда. Грижите за болните включват голямо разнообразие от медицински и немедицински дейности, които са съобразени с жизнените условия, представите на болния за болестта, здравето и неговата готовност за сътрудничество. 
В много отношения те се отличават от класическите медицински специалности и дейности.
1.2. Основни характеристики на съвременната обща медицина
Има няколко основни характеристики на съвременната обща медицина, сред които най-важно значение имат:
· първи медицински контакт в системата на здравеопазване, предоставя свободен и неограничен достъп, като се занимава с всички здравословни проблеми на здравите и болните, независимо от възрастта, пола, или каквито и да било други характеристики;
· използва ефективно ресурса от здравни грижи, като ги координира, сътрудничи с други професионалисти от първичната помощ, управлява взаимодействието с другите специалности;
· използва човек-центрирания подход, насочен към личността и  семейството;
· активно включва пациента в решаването на неговите здравни проблеми;
· използва специфичен процес на консултиране, базиран на връзката лекар/пациент и  ефективната комуникация  между тях;
· осигурява продължителна и непрестанна грижа, съобразена с нуждите на пациента;
· прилага специфичен процес на вземане на решения, съобразен с болестността и заболеваемостта в общността;
· лекува едновременно остри и хронични проблеми на отделния пациент;
· взема решения при неопределени заболявания на ранен етап от развитието им, които може да изискват неотложна намеса;
· извършва промоция на  здравето и профилактика на заболяванията;
· посреща здравословните проблеми в техните физически, психологически, социални, културни и поведенчески аспекти;
· взаимодейства с публичните и държавни институции при ситуации, касаещи общественото здраве
Крайната цел на общата медицина е да постигне максимално използване на потенциала за здраве на болните и здравите в първичната медицинска помощ.
1.3. Видове дейности в обхвата на специалността Обща медицина

В общата медицинска практика се извършват разнообразни по вид и същност медицински и немедицински дейности, които изискват особена компетентност от лекарите и останалия медицински персонал:

· Клинични дейности – диагностични, лечебни, рехабилитационни дейности, мониторинг на болни с хронични заболявания, грижи за терминално болни;
· Превантивни дейности – промотивни, профилактични и протекционни дейности за здравите и болните;
· Медико-социални дейности – консултации на семейството и общостта, посредничество, социално подпомагане;
· Медико-педагогически дейности – обучение на персонала, на студенти и лекари;
· Управленчески дейности – поставяне на цели, планиране, организиране, кординиране, мотивиране, анализ, оценка и контрол на дейността на практиката;
· Икономически дейности – определяне на бюджет, анализ, оценка и контрол на приходи и разходи. 

1.4. Интердисциплинарни дейности между общата медицина и другите медицински специалности, взаимодействие и координация.

Осигуряването на качествена и ефективна първична медицинска помощ изисква взаимодействие с различни видове медицински специалисти и лечебни заведения. 
Лекарят, изпълняващ дейности по обща медицина,  преценява необходимостта от интердисциплинарни дейности (изследвания, консултации с другите медицински специалисти, хоспитализации) в зависимост от конкретните здравни нужди на пациента.
Интердисциплинарните дейности могат да включват:

· консултация със специалист от друга медицинска специалност;
· насочване на пациентите за извършване на клинико-лабораторни, образни и други изследвания;
· насочване на пациентите за болнично лечение;
· насочване на пациентите към лечебни заведения за рехабилитация, продължително лечение, хосписи и др.; 

· насочване на пациентите към специализирани центрове за диагностика и лечение (онкологични, психиатрични, дермато-венерологични);
· насочване на пациентите за медицинска експертиза.
2. ИЗИСКВАНИЯ КЪМ ЛИЦАТА, ОСЪЩЕСТВЯВАЩИ ПРОФЕСИОНАЛНАТА ДЕЙНОСТ
2.1. Изисквания към лицата, осъществяващи професионална дейност  по Обща медицина

· Титулярът на практиката притежава придобита специалност Обща медицина, което се удостоверява с документ, освен в случаите, изрично вписани в закона за ЛЗ.

· В практиката могат да работят и други лекари, наети от титуляра.

· Лекарите в практиката притежават сертификати  от ежегодни  участия в продължаващо медицинско обучение за ОПЛ.
· Лекарят/ите в практиката извършват самостоятелно или в екип с други специалисти от практиката или други лечебни заведения  дейностите, специфични за общата медицинска практика, и носи/ят отговорност за тяхното качество и ефективност.

2.2.  Изисквания към дейността на специализанта по Обща медицина
· Има завършено висше медицинско образование
· Изпълнява утвърдената от съответното висше учебно заведение програма за специализация по Обща медицина

· Извършва самостоятелно всички дейности, специфични за общата медицинска практика и носи отговорност за тяхното качество и ефективност

2.3. Изисквания към медицинските специалисти, осъществяващи здравни грижи
· Медицинските специалисти имат подготовка, компетентност и опит за извършване на дейностите, които са определени като техни задължения в длъжностните им характеристики.
· Извършват дейността си при стриктно спазване на правилата за конфиденциалност.


2.4. Изисквания към други лица, осъществяващи професионална дейност, имаща отношение към специалността (технически сътрудник, регистратор, счетоводител и др.)
· Имат професионална компетентност, съответстваща на длъжностните им  характеристики.
· Извършват дейността си при стриктно спазване на правилата за конфиденциалност.


3. ИЗИСКВАНИЯ ЗА ОСЪЩЕСТВЯВАНЕ НА ДЕЙНОСТТА ПО ОБЩА МЕДИЦИНА В ПЪРВИЧНАТА ИЗВЪНБОЛНИЧНА МЕДИЦИНСКА ПОМОЩ

3.1. Изисквания към структурата за осъществяване на дейността
Критерий 3.1.1.  Практиката разполага с кабинет за извършване на консултации (прегледи) за всеки лекар, който в даден момент работи там.
 Индикатори:
(А. Всеки лекар разполага с кабинет, отговарящ на санитарно-хигиенните норми, предназначен специално за неговите консултации (прегледи) през амбулаторното  време в практиката, независимо дали тя е индивидуална или групова.
Критерий 3.1.2.
В  амбулаторията има условия, които създават удобства и безопасност за пациентите и за персонала.

 Индикатори 
(А. Кабинетът е подходящо осветен, като осветлението отговаря на действащите в страната санитарно-хигиенни норми за дейността.


(Б. В кабинета има медицинска кушетка и работно бюро.

 
(В. В амбулаторията има създадени удобства за преглед и консултация на деца в кърмаческа възраст. 

 
Г. В кабинета се поддържа подходяща за сезона температура на въздуха.
Критерий 3.1.3.
Практиката разполага с чакалня, която отговаря на нормативните изисквания. 
Индикатори  
(А. В практиката има чакалня с  не по-малко от 2 места за сядане.

 
Б. Чакалнята е осветена съобразно санитарно-хигиенните норми и се поддържа температура според сезона на годината.
Критерий 3.1.4.
Практиката разполага с помещения за извършване на манипулации  и дейности, включени в основния пакет за ПИМП.

 Индикатори 
(А. Практиката има манипулационна, която е обозначена с табела.

 
(Б. Помещението отговаря на приетите в страната санитарно-хигиенни норми. 
Критерий 3.1.5.
Практиката разполага с тоалетни и мивки, които са лесно достъпни за ползване от пациентите и другите посетители.

Индикатори
(А. В сградата на практиката има тоалетни и мивки, които са лесно достъпни за ползване от пациентите и другите посетители.

 
Б. Тоалетните са означени с табела и такава, указваща къде се намират.
 Критерий 3.1.6.
В практиката има телекомуникационна система, съответстваща на потребностите й.

Индикатори
(А. Практиката разполага с телефон/и (стационарен и/или мобилен) за връзка.

 
(Б.  В практиката има писмена информация (табели и др.) поставена на място видно и достъпно за пациентите, съдържаща телефонните номера на практиката, вкл. и  мобилните телефони. 
Критерий 3.1.7. (В практиката винаги има необходимите стерилни инструменти.
Критерий 3.1.8.
В практиката са осигурени условия за физическа достъпност до помещенията и предлаганите услуги
Индикатори 
(А. Собственикът на помещенията е осигурил условия за достъп на хора с физически увреждания и на майки с детски колички.

 
Б. В близост до входа на практиката има възможност за спиране на автомобили.

3.2. Изисквания за медицинска апаратура, оборудване и техника
Критерий 3.2.1.
Практиката разполага с медицинско оборудване, необходимо, за да осигури цялостни медицински грижи, което задължително включва:

 
- стетоскоп 

 
- апарат за артериално налягане и набор от маншети за деца;

 
- неврологично рефлексно чукче;

 
- ЕКГ апарат;

 
- глюкомер с набор ленти;

 
- саморазгъващ се балон за обдишване;

 
- ръстомер, теглилка, теглилка за деца, детски ръстомер;

 
- хирургични инструменти съобразно нуждите на практиката

 
- набор за амбулаторни гинекологични прегледи;

 
- гинекологичен стол;

 
- подвижна инструментална маса;

 
- таблици за изследване на зрителна острота и за изследване на цветно зрение.

 Индикатори 
(А. Наличие на медицинското оборудване.


Б. В практиката, в зависимост от вида й, интересите и потребностите на лекарите в нея може да има допълнителни апарати и инструменти. 

 
(В. Всеки  общопрактикуващ лекар има достъп до оборудването, което е общо за двама или повече ОПЛ (индивидуални или групови практики).

Критерий 3.2.2.
В практиката има „лекарска чанта”, подходяща за транспортиране на основни инструменти, лекарства и консумативи, необходими при посещения в дома на пациентите.

 Индикатори 
(А. Наличие на „лекарска чанта” в практиката.
 
(Б. Когато се използва извън амбулаторията, "лекарската чанта"  съдържа задължително: стетоскоп; сфигмо-манометър; термометър; ръкавици;  живото спасяващи лекарствени средства (по преценка на лекаря), които са в срок на годност; различни размери спринцовки и игли; консумативи (превързочни средства). 

 
В. Общопрактикуващият лекар може да добавя в "лекарската чанта" и други инструменти и консумативи съобразно спецификата на пациентската си листа.
Критерий 3.2.3.
В практиката има условия за подходящо съхранение на ваксините 

 Индикатори
(А. Практиката притежава хладилник.

 
(Б. Хладилникът е в изправност и температурата се следи редовно, като се регистрира. 
Критерий 3.2.4.
Материали и консумативи, които са нетрайни (като лекарствени продукти, ваксини, медицински изделия и др.), не се съхраняват или използват след изтичане на срока на годност.

 Индикатори 
(А. В практиката и в "лекарската чанта" няма лекарствени продукти, ваксини и медицински изделия с изтекъл срок на годност.

3.3. Изисквания за персонала в общата медицинска практика
Видът и количеството на персонала се определя от титуляра на практиката в зависимост от броя на записаните в практиката пациенти, характера на практиката (отдалеченост, разпръснатост), здравните потребности на пациентите.

Критерий 3.3.1.
Практиката има достатъчен брой постоянен и/или временно нает персонал, който може да осигурява своевременно и в пълен обем медицинските услуги, договорени с осигурителя/осигурителите.

 Индикатори 
(А. Наличие на съответствие на броя на лекарите спрямо нуждите на ЛЗ (определени от броя и структурата на пациентската листа), което осигурява цялостно извършване на основния пакет от медицински услуги. 

 
Б. Наличие на съответствие на броя на помощния медицински персонал (мед. сестри, акушерки, регистратори и др.) спрямо нуждите на ЛЗ с оглед осигуряване на основния пакет от медицински услуги.
Критерий 3.3.2.
Задълженията и отговорностите на членовете на екипа на практиката са точно и ясно определени

 Индикатори 
(А. В практиката за всяка длъжност има разработена длъжностна характеристика.

 
(Б. Персоналът на практиката е запознат със съдържанието на длъжностните характеристики, които са подписани от него.

 
(В. В обучителните практики има правила, определящи задълженията на лекаря обучител и обучавания лекар. 
 3.4. Изисквания към процеса на осъществяване на дейността
Критерий 3.4.1.
Практиката има определени часове за амбулаторен прием на пациенти и за домашни посещения.

 Индикатори
(А. В графика на работното време има определени часове за амбулаторен прием, които са съобразени с броя на пациентите и вида на практиката.


(Б. Часовете за амбулаторен прием се спазват.

(В. В графика за работното време има часове за домашни посещения и за  женска и детска консултация, които се определят съобразно броя и структурата на пациентската листа.


(Г. Основната дейност и дейността по женската и детската консултация могат да се извършват и извън посочените в графика часове по преценка на ОПЛ съобразно с нуждите на пациентите.

(Д. В практиката има определен  от лекаря ред за достъп на пациентите в амбулаторията.

(Е. В практиката се осигурява прием с предимство на деца до 1 година и на бременни жени.


Ж. Практиката има система за назначаване на  часове за посещения.

З. В практиката е предвидена възможност за назначаване на консултации при необходимост и удължаване на времето за консултации

И. Практиката осигурява достъп до медицинска помощ извън работния график самостоятелно; чрез съвместен график с други ЛЗ за ПИМП или чрез договаряне на извършването на тази дейност с други ЛЗ или специално създадени за тази цел структури.

Критерий  3.4.2.
Общопрактикуващият лекар извършва домашни посещения на своите пациенти, когато прецени, че такива са необходими, в рамките на работния график.

Индикатори:
(А. Извършените домашни и други посещения се документират.
Критерий 3.4.3.
В практиката могат да се извършват специализирани и високоспециализирани медицински дейности в случай, че е налична необходимата апаратура и квалификация за същите

Индикатори:
(А. Наличие на необходимата апаратура


(Б. Наличие на изискваната  квалификация за извършването на дейностите

Критерий 3.4.4.
Практиката осигурява на пациентите необходимата информация във връзка с осъществяваните медицински услуги.

 Индикатори
(А. Пациентите имат на разположение информационни материали, които задължително съдържат:

 
- имената на лекарите, работещи в практиката

 
- адрес и телефон на практиката 

 
- приемни часове

- информация за получаване на медицинска помощ извън работното време на практиката

(Б. На общодостъпно място в практиката е предоставена информация за обема на дейностите и изследванията, включени в годишния профилактичния преглед.

(В. На общодостъпно място в практиката е предоставена информация за  подлежащите на задължителни профилактични имунизации за годината

Критерий 3.4.5.
В практиката за първична медицинска помощ всеки общопрактикуващ лекар има пълна автономност при вземане на решения,  отнасящи се до клиничната и превантивната дейност.

 Индикатори 
(А. Лекарят (лекарите) самостоятелно решава към какви специалисти или консултанти да насочва своите пациенти.

 
(Б. Лекарят (лекарите) самостоятелно решава за какви изследвания и диагностични процедури да изпраща пациентите си.

 
(В. Лекарят (лекарите) самостоятелно определя  индивидуалната схема за проследяване състоянието на отделните пациенти.
Критерий 3.4.6.
Практиката има достъп до справочни материали и източници на информация от областта на клиничната и превантивната медицина.

Индикатори
(А. В практиката има осигурен достъп до актуални медицински и немедицински справочници, както и учебници, монографии, нормативни актове и др., свързани с общата медицинска практика. Това може да включва и компютърно базирани програми.

 
Б. Персоналът в практиката има достъп до периодични издания (списания и др.) от областта на общата медицина (абонамент, интернет достъп и др.).

Критерий 3.4.7.
Продължителността на медицинските консултации е достатъчна, за да осигури качествено медицинско обслужване. Това означава, че средната продължителност трябва да бъде около 10 минути, като действителната продължителност на посещенията варира според клиничната необходимост.
Стандарт 3.4.8.
Пациентите, регистрирани в практиката, могат да  получат информация или консултация по телефона.

Индикатори:
(А. Практиката предоставя по подходящ начин (листовки, табла и др.) информация на пациентите за установените принципи и процедури за провеждане на телефонни консултации. 
Критерий 3.4.9.
Персоналът на практиката ин
формира пациентите за възможните разходи за лечение, изследвания и процедурите, преди тяхното започване.

 Индикатори 
(А. Персоналът на практиката информира пациентите за възможни допълнителни разходи, които може да се наложи да заплатят за собствена сметка за изследвания (образни, клинико-лабораторни и др.) или за консултация с друг медицински специалист, преди извършването на лечебно-диагностични дейности и процедури.

 
(Б. Пациентите са информирани за реда и начина на заплащане на съответните медицински услуги.

 
(В. В практиката има поставен на достъпно място ценоразпис за медицински услуги извън пакета дейности, заплащани от НЗОК.
Критерий 3.4.10. Практиката познава организациите, които предлагат здравни и други обществени услуги в нейния район, и работи с тях, когато е необходимо, за да съдейства на пациента да получи оптимални грижи.

Критерий 3.4.11. Документацията, изпращана до други изпълнители на медицинска помощ (писма и формуляри), съдържа достатъчно информация, за да гарантира на пациентите получаването на оптимални грижи.

Индикатори
(А. Лекарят (лекарите) попълва медицинското направление в съответствие с правилата за добра клинична практика и нормативните изисквания.

 
(Б. Насочването към друг специалист се отбелязва в медицинския запис на пациента, който се съхранява на електронен и/или хартиен носител.
Критерий 3.4.12. Практиката участва или сътрудничи в изпълнението на обществени програми за промоция на здравето и профилактика.

 Индикатори
(А. Лекарят (лекарите) информира пациентите за програмите за здравна промоция и профилактика и насърчава участието им в тези от тях, които смята за подходящи.

 
Б. Практиката може да участва в обществени програми за ограничаване на тютюнопушенето, на консумацията на алкохол, за повишаване на двигателната активност, рационално хранене и намаляване на затлъстяването и в такива за профилактика на заболяванията - различни програми за скрининг.
Критерий 3.4.13. В практиката се осигурява медицинска помощ на пациентите в съответствие с постиженията на съвременната медицина.

 Индикатори 
(А. Практиката разполага със съвременни ръководства за поведение,  клинични наръчници и указания за извършване на добра доказателственобазирана клинична дейност, които използва при диагностиката и лечението на различните заболявания.

Критерий 3.4.14.Пациентите получават достатъчно информация за целите, значението, ползата и рисковете, свързани с изследвания, направления или лечение, които лекарят им предлага, за да могат да изразят информирано съгласие.

 Индикатори
(А. Лекарят (лекарите) задължително информира пациентите за целите, значението, ползата и рисковете от предлаганите изследвания, направления или лечение, което се регистрира в медицинските записи.

 
Б. В практиката има печатна информация (листовки, брошури или др.), която пациентите могат да използват в подкрепа на разясненията за диагностиката и лечението на техните заболявания.
Критерий 3.4.15. Практиката осигурява на пациентите информация как да се предпазват от заболявания и да се грижат за здравето си.

 Индикатори
(А. Практиката разполага с различни материали и източници на информация (табла, брошури или компютърни програми) относно възможността за предпазване на пациентите от заболявания.
Критерий 3.4.16. В практиката се осъществява здравна профилактика и дейности за ранно откриване на заболяванията (медицински скрининг) съгласно действащите нормативни актове. 

 Индикатори 
(А. Провеждането на периодични медицински прегледи на деца, бременни и др. лица от рискови групи се извършва съгласно действащите нормативни актове и се отразява в медицинските записи.

 
(Б. В медицинските записи на пациентите се вписват данни относно:

 
- провеждане на имунизации съгласно имунизационния календар;

 
- провеждане на скрининг за ранно откриване на заболявания (в зависимост от приетите в страната скринингови програми).
Критерий 3.4.17. Лекарите в практиката извършват дейности за контрол  на хроничните заболявания в съответствие с действащите нормативни документи 

Индикатори:
(А. В практиката се извършва диспансеризация на пациентите с хронични заболявания в съответствие с нормативните изисквания.


(Б. В практиката се извършва наблюдение на състоянието  и лечение на диспансеризираните пациенти съобразно нормативните документи и препоръките в  приетите ръководства за поведение на ОПЛ при различни заболявания и състояния.
Критерий 3.4.18. В практиката се поддържат медицински записи за всеки пациент на електронен и/или хартиен носител. 

Индикатори
(А. За всеки пациент в практиката има медицински запис. 
 
(Б. Всеки медицински запис съдържа:

 
- датите на консултациите;

 
- причините за консултациите;

 
- диагностичните дейности;

 
- диагнозите съгласно МКБ 10 ;

 
- предписаните лекарствени средства (дадените указания за употреба и др.);

 
- документиране на направленията към други здравни специалисти;
- когато на ОПЛ е предоставена информация за проведени консултации и  лечение от други специалисти, клинико-лабораторни, инструментални и образни изследвания, данни от епикризи,  ОПЛ включва в медицинския запис онази част, която преценява че е важна за диагностично-лечебния процес;                  
 
- идентификация на лекарите.

Критерий 3.4.19. В практиката се поддържа конфиденциалност, поверителност и сигурност на медицинските записи на пациентите.

 Индикатори 
(А. Достъпът на външни лица до медицинските записи на

 
пациентите е ограничен.
 
(Б. Персоналът на практиката използва данните от медицинските записи на пациентите при спазване на разпоредбите на Закона за защита на личните данни. 
Критерий 3.4.20. При поискване от страна на пациента практиката изготвя резюме или  копие от медицинския запис и му го предоставя. 
Индикатори 
А. В медицинския запис се отразява искането за изпращане на информация, както и къде е изпратена тя.
Критерий 3.4.21. Медицинските записи на пациентите съдържат резултатите от извършваните диагностични изследвания, както и кореспонденцията, свързана с тях.

 Индикатори 
А. Лекарят (лекарите) преглежда  резултатите  от диагностичните изследвания и кореспонденцията, свързана с пациентите, и предприема действия, ако това е необходимо, за уведомяване на пациентите.
Критерий 3.4.22. Медицинските записи на пациенти, с които не се работи, се съхраняват в практиката.

 Индикатори 
(А. Индивидуалните медицински записи на пациенти се съхраняват за срокове, определени с нормативни актове. (за уточняване – за какъв срок да се съхраняват амбулаторните листа? ред за съхраняване от пациента)
Критерий 3.4.23. Медицинската помощ в практиката винаги и при всички обстоятелства се оказва при зачитане на правата на пациентите независимо от пол, възраст, религия, етническа принадлежност, сексуална ориентация или здравословно състояние.

 Индикатори 
(А. Лекарят (лекарите) и персоналът оказват медицинска помощ на пациентите без дискриминация на основание пол, възраст, религия, етническа принадлежност, сексуална ориентация или здравословно състояние.
Критерий 3.4.24. Условията, в които се извършват консултациите и прегледите, осигуряват конфиденциалност на пациентите.

 Индикатори 
(А. В кабинета (кабинетите)за консултация има условия за осигуряване на визуална и звукова изолация по отношение на останалите помещения.

 
(Б. На пациентите е осигурено защитено от директно наблюдение място (например зад параван или екран), където се събличат.
Критерий 3.4.25. Пациентът има право да откаже или отхвърли всяко лечение, процедура или съвет.

 Индикатори 
(А. В медицинския запис се вписва всеки отказ на пациента от предлагано лечение или диагностични изследвания. 

 
(Б. При отказ на пациента от предлагано лечение или диагностични изследвания,  ОПЛ се съобразява с взетото от пациента решение  и предприема възможни действия, които не противоречат на волята на пациента. 
Критерий 3.4.26. Пациентът има право да потърси второ мнение от друг изпълнител на медицинска помощ.

Индикатори
(А. При изявено желание на пациента да потърси второ мнение от друг изпълнител на медицинска помощ,  общопрактикуващият лекар оказва нужното съдействие за това и го информира за разходите, които могат да възникнат.

Критерий 3.4.27. В практиката се разглеждат оплаквания, мнения и забележки на пациентите.

 Индикатори 
(А. В практиката има документация за постъпилите оплаквания, мнения и забележки на пациентите .
Критерий 3.4.28. Присъствието на трето лице, наблюдаващо или включено в клиничната дейност, е възможно само с изричното съгласие на пациента.

 Индикатори
(А. Пациентите са предварително информирани и са дали своето съгласие, когато в практиката има студенти, специализанти или други медицински специалисти, които участват като наблюдатели и извършват медицински консултации, прегледи или изследвания.

 
Б. Ако в практиката се извършва обучение, на видно място в чакалнята е поставена табела с информация за това.
Критерий 3.4.29. Включването на пациенти в събирането на персонифицирана здравна информация за научни изследвания е възможно само с тяхното изрично писмено съгласие и след като са получили писмени и устни разяснения за научния проект.

 Индикатори 
(А. В практиката има документация за писменото съгласие на пациентите, включени в научни изследвания.
Критерий 3.4.30. При необходимост в амбулаторията се оказва спешна медицинска помощ.

Индикатори
(А. В амбулаторията се оказва медицинска помощ на болни с животозастрашаващи състояния до пристигане на екип на ЦСМП.
Критерий 3.4.31. В практиката има осигурена  защита за предотвратяване на неправомерен достъп до лекарства и документи със специален режим, които се съхраняват в практиката.

Индикатори
(А. Лекарствените средства на специален режим в практиката се съхраняват в заключен шкаф или сейф.

 
(Б. Медицинските записи, бланки на административни и други официални документи, с които може да се злоупотреби, се съхраняват на места с ограничен достъп на външни лица.

Критерий 3.4.32. Помещенията на практиката постоянно се поддържат в добро санитарно-хигиенно състояние.

Индикатори
(А. Помещенията на практиката се почистват редовно.
Критерий 3.4.33. В практиката се използват подходящи апарати, инструменти и методи за почистване, дезинфекция и обеззаразяване.

Индикатори
(А. В практиката има утвърдени процедури и правила за почистването, дезинфекцирането и обеззаразяването на помещенията в съответствие с действащите нормативни документи. 

 
(Б. При разливане на кръв и телесни течности персоналът прилага стандартни предохранителни мерки съгласно действащите нормативни документи. 
Критерий 3.4.34. Персоналът на практиката спазва утвърдените процедури за ограничаване на инфекциите.

Индикатори
(А. В практиката има достъпни за ползване мивки във всяко помещение за клинична дейност.

 
(Б. Лекарят (лекарите) и персоналът в практиката винаги си мият ръцете преди и след всяка процедура, която включва пряк физически контакт с пациента, кръв или телесни течности.

 
(В. Лекарят (лекарите) и персоналът в практиката разполагат със и използват лични предпазни средства при работа с кръв, телесни течности, заразни материали и др.

 
(Г. В практиката има утвърдени процедури в писмен вид за контрол върху инфекциите.

Критерий 3.4.35. В практиката се извършва подходящо и своевременно почистване на инструментите преди стерилизация.

Индикатори
(А. В практиката има утвърдени процедури в писмен вид за почистване и/или дезинфекция на инструментите преди стерилизация в съответствие с  действащите нормативни документи
Критерий 3.4.36. В практиката се използват само стерилни инструменти.
Индикатори
(А. За стерилизация на инструментите се използва: 

(а) собствена апаратура за стерилизация (сух стерилизатор или автоклав) и /или 

(б) апаратура за стерилизация извън практиката (сух стерилизатор или автоклав) и /или 

(в) инструменти за еднократна употреба.

 
(Б. Стерилизацията се извършва в съответствие с действащите нормативни документи.
 
(В. Инструментите се съхраняват по начин, който осигурява тяхната стерилност.


Г. В практиката се контролира и документира процесът на стерилизация на инструментите (когато такава се извършва в практиката) 
Критерий 3.4.37. В практиката се извършва разделно съхранение на опасните отпадъци от дейността и битовите отпадъци.  

Индикатори
(А. Контейнерите за събиране на опасните отпадъци отговарят на изискванията в нормативните документи и са означени с надпис. 


Б. Опасните отпадъци се унищожават по ред определен от нормативните документи.
Критерий 4.3.38. В помещенията на практиката(кабинети, чакалня, манипулационни и др.) не се разрешава пушене.

 Индикатори  
А. В чакалнята на практиката има знак "Пушенето забранено".
Критерий 3.4.39. На лекарите и персонала в практиката се осигуряват условия на труд в съответствие със Закона за здравословни и безопасни условия на труд.

 Индикатори
(A. Обзавеждането в кабинетите и офисите на практиката са съобразени с изискванията за безопасност и ергономия на труда.

 
Б. На целия персонал се предлагат и извършват подходящи имунизации съобразно техните задължения в практиката.

 
(В.  В практиката има установени правила за действие в случаите на нараняване с остри предмети.

(Г.  В практиката има установени правила за безопасна инжекционна практика

3.5. Документация, характерна за специалността
· В общата медицинска практика се използва документация, съобразена със спецификата на дейността и действащите нормативни актове.
· В условията на обща медицинска практика информираното съгласие (запознаване и съгласие от страна на пациента с назначените диагностични изследвания, консултации и предписаното лечение) се изявява чрез полагане на подписа на пациента в амбулаторния лист.
3.6. Изисквания към резултата от осъществяване на дейността
3.5.1. Количествени показатели за осъществяване на дейността - критерии за обхващане на пациентите с планови дейности:
· степен на обхващане на децата с профилактични прегледи (относителен дял)

· степен на обхващане на лицата над 18 години с профилактични прегледи (относителен дял)

· степен на обхващане на децата до 18 години със задължителни имунизации съгласно имунизационния календар

· степен на обхващане на възрастните със задължителни имунизации съгласно имунизационния календар

· степен на съвпадаемост между насочваща диагноза при хоспитализацията на пациентите и приемната диагноза на лечебното заведение за БП

· степен на обхващане с диспансеризация на  лицата с установена/и диагноза/и

Стойностите на количествените показатели ще  бъдат определени след въвеждане на информационна система за ПИМП.

3.5.2. Критерии за качество на осъществяваната медицинска дейност

3.5.2.1. Критерии за оценка на процесите в общата медицинска практика

· адекватност – съответствие на процесите на диагностика, лечение и рехабилитация с действителните потребности на пациентите

· релевантност – съответствие на процесите на диагностика, лечение и рехабилитация с изискванията на ръководствата за поведение или други нормативни документи

· комплексност – пълнота на извършените дейности (диагностика, лечение и рехабилитация) съобразно изискванията на ръководствата за поведение или други нормативни документи

3.5.2.2. Критерии за резултатите от извършените дейности

· ефективност – относителен дял на болните с промени в състоянието след извършване на медицинските дейности

· удовлетвореност – относителен дял на болните според степента на удовлетвореност (напълно удовлетворен, частично удовлетворен, неудовлетворен)

· преживяемост на болните с добро качество на живот – времето (месеци), през които болните с хронични заболявания са в състояние на компенсация

Стойностите на отделните критерии се определят по експертен начин до създаването на специализирана информационна система. 
3.5.3. Критерии за достъпност на медицинската помощ

· В практиката пациентите извън случаите на спешност могат да получат час за консултация в рамките на период до 2 работни дни.
· В практиката има информационни материали как може да се получи медицинска помощ извън работния график на амбулаторията
· В практиката има осигурена възможност за телефонна консултация в рамките на работния график на амбулаторията

Оценката за критериите за качество се извършва само от общопрактикуващи лекари със специалност по Обща медицина – титуляри на амбулатории за първична извънболнична медицинска помощ и специална подготовка като експерти по оценяване въз основа на приетите стандарти. 
4. СТАНДАРТЪТ И РАЗНООБРАЗИЕТО НА ОБЩАТА МЕДИЦИНСКА ПРАКТИКА
Изработването и прилагането на стандарта не означава и не изисква всички амбулатории за първична медицинска помощ в страната да са еднакви, което представлява едно от големите предимства - тяхното разнообразие (по вид, местоположение, брой и структура на регистрираните пациенти, теренни условия, инфраструктура и др.).

Това, което е необходимо за всяка обща медицинска практика, е да притежава "качества", с което се гарантира, че тя може да осигурява "първоначална, продължителна, цялостна и координирана медицинска помощ за всички индивиди, семейства и общности, при биомедицинско, психологическо, социално и природно разбиране за здравето", съответстваща на доказателствено-базираната медицина, и това да се потвърди с помощта на измерим инструментариум, какъвто представлява стандартът.

Стандартът е съвкупност от изисквания, критерии и индикатори, част от които лесно могат да се измерват и оценяват и от други, при които това става трудно. 

Признавайки голямото разнообразие на общите медицински практики в страната, всеки процес на оценка, свързан със стандарта, трябва да се основава и на здравия разум и да не се стреми към санкциониране или изключване на практики от участие в дейност само въз основа на формални основания. 
3. БЪДЕЩО РАЗВИТИЕ НА СТАНДАРТА
Предлаганият стандарт е само етап в развитието на системата за създаване на приемливо качество в първичната медицинска помощ. Стандартът винаги ще бъде обект на преразглеждане, консултации и продължаваща критична оценка от страна на професионалната общност на общопрактикуващите лекари. Поради многообластния и специфичен характер на общата медицинска практика, общопрактикуващите лекари трябва да се съобразяват само с медицинския стандарт по обща медицина. Той ще се преразглежда периодично, за да се включват новите доказателства и постижения на медицината и практиката.

Лист за самооценка на общопрактикуващия лекар за съответствие със стандарта
Общопрактикуващият лекар може да използва това резюме за самооценка на практиката и да реши дали отговаря на критериите и изпълнява всеки стандарт. Използването на листа за самооценка става едновременно с пълния текст на стандарта. В листа за самооценка са включени само изискванията, за които са определени измерими критерии.

	Съхранение на документите и медицинските записи на места с ограничен достъп на външни лица
	да
	
	
	

	3.4.32
	А
	Редовно почистване на помещенията
	да
	
	
	

	3.4.33
	А
	Наличие на утвърдени процедури и правила за почистване, дезинфекция и обеззаразяванена помещенията
	да
	
	
	

	
	Б
	Прилагане на стандартни предохранителни мерки съгласно дейтващите нормативни документи
	да
	
	
	

	3.4.34
	А
	Наличие на мивки във всяко помещение за клинична дейност
	да
	
	
	

	
	Б
	Миене на ръцете преди и след всеки пряк контакт с пациента
	да
	
	
	

	
	В
	Наличие на лични предпазни средства
	да
	
	
	

	
	Г
	Наличие на утвърдени процедури за контрол върху инфекциите
	да
	
	
	

	3.4.35
	А
	Наличие на утвърдени процедури за почистване и/или дезинфекция на инструментите преди стерилизация
	да
	
	
	

	3.4.36
	А
	Стерилизация на инструментите
	да
	
	
	

	
	Б
	Извършване на стерилизацията в съответствие с нормативните документи
	да
	
	
	

	
	В
	Съхранение на стерилизираните инструменти
	да
	
	
	

	
	Г
	Контролиране и документиране на процеса на стерилизация
	не
	
	
	

	3.4.37
	А
	Контейнери за опасните отпадъци
	да
	
	
	

	
	Б
	Унищожаване на опасните отпадъци
	не
	
	
	

	3.4.38
	А
	Табелка „Пушенето забранено”
	не
	
	
	

	3.4.39
	А
	Обзавеждане на кабинетите и офисите
	да
	
	
	

	
	Б
	Подходящи имунизации на персонала
	не
	
	
	

	
	В
	Установени правила за действие в случаите на нараняване с остри предмети
	да
	
	
	

	
	Г
	Правила за безопасна инжекционна практика
	да

